
PËR PËRCAKTIMIN E KRITEREVE DHE TË PROCEDURAVE PËR DHËNIEN E STATUSIT “QENDËR EKSELENCE” 

Në mbështetje të nenit 100 të Kushtetutës dhe të pikës 1, të nenit 22, të ligjit nr. 109/2024, “Për shkencën dhe kërkimin shkencor në Republikën e Shqipërisë”, me propozimin e ministrit të Arsimit, Këshilli i Ministrave

VENDOSI:

1. Përcaktimin e kritereve dhe të procedurave për dhënien e statusit “Qendër ekselence” instituteve dhe njësive të veçanta të kërkimit shkencor për rezultate të spikatura në nivel kombëtar ose ndërkombëtar në fushën e kërkimit apo për zhvillimin e kërkimit shkencor në fusha prioritare.
2. Statusi “Qendër ekselence” jepet me afat të përkohshëm ose të përhershëm për institutet dhe njësitë e veçanta të kërkimit shkencor, që zhvillojnë kërkim shkencor në fusha prioritare, si më poshtë vijon:
a) Për rezultate të spikatura në nivel kombëtar, statusi jepet për një periudhë 5-(pesë-)-vjeçare me të drejtë rinovimi;
b) Për rezultate të spikatura në nivel ndërkombëtar, në kuadër të pjesëmarrjes në projekte ndërkombëtare me kohëzgjatje jo më pak se 3 (tre) vjet, statusi jepet i përhershëm.
3. Për të fituar statusin “Qendër ekselence”, instituti ose njësia e veçantë e kërkimit shkencor duhet të përmbushë kriteret e mëposhtme:
a) Të jetë e regjistruar në Regjistrin Kombëtar të Institucioneve, Instituteve, Njësive të Veçanta të Kërkimit Shkencor dhe Kërkuesve Shkencorë;
b) Të plotësojë kriteret shkencore dhe bibliometrike, si më poshtë vijon:
i. të kryejë veprimtari të kërkimit shkencor në një nga fushat prioritare ose të ketë rezultate të spikatura në nivel kombëtar ose ndërkombëtar në fushën e kërkimit;
ii. të ketë publikuar të paktën 3 (tri) botime ose artikuj shkencorë në vit, në revista ndërkombëtare të indeksuara ose në revista kombëtare të kategorive A ose B;
iii. të ketë të paktën 1 (një) projekt kërkimor në zbatim, financuar nga programi kuadër i Bashkimit Evropian për kërkimin shkencor dhe inovacionin dhe të paktën 3 (tri) projekte të financuara nga programet kombëtare të kërkimit shkencor dhe të inovacionit;
iv. të ketë marrëveshje bashkëpunimi shkencor me partnerë ndërkombëtarë ose kombëtarë;
c) Të plotësojë kriteret në burime njerëzore, si më poshtë vijon:
i. të ketë të paktën 1 (një) drejtues kërkimor-shkencor;
ii. të ketë procedura dhe mekanizma të miratuar me vendim të organeve drejtuese për sigurimin e barazisë gjinore dhe mbështetjen e zhvillimin e kërkuesve të rinj;
ç) Të plotësojë kriteret infrastrukturore, si më poshtë vijon:
i. të ketë infrastrukturë kërkimore dhe të përfshijë zgjidhjet më të mira teknologjike të disponueshme;
ii. të disponojë bibliotekë (fizike ose digjitale) me një fond bashkëkohor të literaturës në fushën specifike të kërkimit shkencor;
iii. të ketë revistë shkencore kombëtare të indeksuar në kategorinë A;
iv. të ketë procedura të miratuara me vendim të organeve drejtuese për përdorimin e hapur të laboratorëve, të pajisjeve të veçanta ose të bibliotekës;
d) Të plotësojë kriteret administrative dhe të transparencës, si më poshtë vijon:
i. të ketë strukturën e nevojshme administrative për veprimtarinë e “Qendrës së ekselencës”;
ii. të ketë një projektpropozim të miratuar me vendim të organeve drejtuese;
iii. të ketë procedura dhe mekanizma, për zbatimin e kodit të etikës dhe sigurimin e shkencës së hapur, miratuar me vendim të organeve drejtuese;
dh) Të plotësojë kriteret e ndikimit në shoqëri dhe inovacion, duke ofruar përfitime për komunitetin, industrinë dhe politikat publike, duke pasur të paktën 1 (një) patentë ose 1 (një) marrëveshje bashkëpunimi me industrinë për një produkt ose proces inovativ.
4. Për përfitimin e statusit “Qendër ekselence” zbatohet procedura e mëposhtme:
a) Kërkesa për përfitimin e statusit “Qendër ekselence” bëhet në ministrinë përgjegjëse për çështjet e shkencës e të kërkimit shkencor, nëpërmjet portalit “e-Albania”, e shoqëruar me: 
i. dokumentacionin që provon përmbushjen e kritereve të përcaktuara në pikën 3 të këtij vendimi; 
ii. raportin e fundit të auditit financiar;
iii. planin strategjik për zhvillimin e “Qendrës së ekselencës”;
b) Ministria përgjegjëse për çështjet e shkencës dhe të kërkimit shkencor ngre, për çdo kërkesë për përfitimin e statusit “Qendër ekselence”, komisionin e posaçëm të vlerësimit për dhënien e statusit “Qendër ekselence” me 5 (pesë) anëtarë, me këtë përbërje:
i. 2 (dy) përfaqësues të ministrisë përgjegjëse për çështjet e shkencës dhe të kërkimit shkencor, të cilët u përkasin strukturave përgjegjëse për kërkimin shkencor;
ii. 1 (një) përfaqësues të Agjencisë Kombëtare të Kërkimit Shkencor dhe Inovacionit, i cili i përket strukturës së vlerësimit të projekteve të kërkimit shkencor;
iii. 2 (dy) ekspertë të pavarur të zgjedhur nga lista e ekspertëve të Agjencisë Kombëtare të Kërkimit Shkencor dhe Inovacionit, që zotërojnë titull akademik dhe janë me përvojë në fushën e veprimtarisë që mbulon instituti apo njësia e veçantë e kërkimit shkencor që ka kërkuar dhënien e statusit “Qendër ekselence”;
c) Komisioni i posaçëm i vlerësimit për dhënien e statusit “Qendër ekselence” ka këto përgjegjësi:
i. ushtron kontrollin administrativ të dokumentacionit;
ii. verifikon përmbushjen e kritereve të përcaktuara në këtë vendim brenda 7 (shtatë) ditëve dhe, në rast të mungesës së dokumentacionit, i kërkon subjektit kërkues plotësimin e tij brenda 10 (dhjetë) ditëve; 
iii. harton raportin për rezultatet e vlerësimit dhe rekomandimin për dhënien ose mosdhënien e statusit “Qendër ekselence”, duke specifikuar periudhën 5-(pesë-)-vjeçare ose me afat të përhershëm;
iv. të qëndrojë në detyrë deri në dorëzimin e raportit të vlerësimit ministrit përgjegjës për çështjet e shkencës e të kërkimit shkencor;
 ç) Ministri përgjegjës për çështjet e shkencës dhe të kërkimit shkencor, bazuar në raportin e komisionit të vlerësimit, vendos refuzimin ose miratimin e propozimit për dhënien e statusit “Qendër ekselence” dhe ndjek procedurat për miratimin e projektvendimit në Këshillin e Ministrave;
d) Subjekti, të cilit i është refuzuar kërkesa për dhënien e statusit “Qendër ekselence”, ka të drejtën e ankimit brenda 30 (tridhjetë) ditëve pranë ministrisë përgjegjëse për çështjet e shkencës e të kërkimit shkencor, në përputhje me përcaktimet e Kodit të Procedurave Administrative.
5. Procedura e aplikimit sipas këtij vendimi, nëpërmjet portalit unik qeveritar “e-Albania”, zbatohet pasi ministria përgjegjëse për çështjet e shkencës e të kërkimit shkencor të publikojë në Buletinin e Njoftimeve Zyrtare përfundimin e zhvillimeve teknike për realizimin e procedurës në Sistemin Shqiptar të Informacionit të Kërkimit Shkencor (ACRIS).
6. Kërkesa për përfitimin e statusit “Qendër ekselence” së bashku me dokumentacionin paraqiten në formë të shkruar pranë ministrisë përgjegjëse për shkencën e kërkimin shkencor, duke ndjekur procedurën administrative të përcaktuar në këtë vendim, deri në momentin e implementimit e të funksionalitetit të Sistemit Shqiptar të Informacionit të Kërkimit Shkencor (ACRIS).
7. Ngarkohen ministria përgjegjëse për çështjet e shkencës e të kërkimit shkencor, Agjencia Kombëtare e Kërkimit Shkencor dhe Inovacionit, si dhe institutet e njësitë e veçanta të kërkimit shkencor për zbatimin e këtij vendimi.
Ky vendim hyn në fuqi pas botimit në Fletoren Zyrtare.

